DELEGIRANA ODLOČBA NADZORNEGA ORGANA EFTE št. 049/22/COL

z dne 9. februarja 2022

o odobritvi treh odstopanj, ki jih je zahtevala Kneževina Lihtenštajn v zvezi s členom 30, členom 36(2) in točko 1.1.3.6.3, točka (b), Priloge 5 k lihtenštajnskemu Odloku z dne 3. marca 1998 o cestnem prevozu nevarnega blaga na podlagi člena 6(2)(a) Direktive 2008/68/ES Evropskega parlamenta in Sveta z dne 24. septembra 2008 o notranjem prevozu nevarnega blaga [2022/1984]

NADZORNI ORGAN EFTE JE –

ob upoštevanju akta iz točke 13c poglavja I Priloge XIII k Sporazumu EGP,

Direktive 2008/68/ES Evropskega parlamenta in Sveta z dne 24. septembra 2008 o notranjem prevozu nevarnega blaga (v nadaljnjem besedilu: Direktiva),

kakor je bila spremenjena in prilagojena Sporazumu EGP s točko 4(d) Protokola 1 k Sporazumu, in ob upoštevanju člena 5(2)(d) Sporazuma o nadzornem organu in sodišču ter člena 1(1)(c), člena 1(2) in člena 3 Protokola 1 k Sporazumu, ter zlasti členov 6 in 9 Direktive,

ob upoštevanju sklepov Stalnega odbora št. 3/12/SC in 4/12/SC,

ob upoštevanju naslednjega:

1. POSTOPEK

Vlada Lihtenštajna je v dopisu Nadzornemu organu z dne 20. decembra 2013 (1) zahtevala štiri odstopanja na podlagi člena 6(2)(a) Direktive. Odstopanja, ki jih je zahteval Lihtenštajn, so bila določena v členu 29, členu 30, členu 36 in Prilogi 5 k Odloku z dne 3. marca 1998 o cestnem prevozu nevarnega blaga (LR 741.621, kakor je bil nazadnje spremenjen) (2) (v nadaljnjem besedilu: Odlok).

Za namen ocene je Nadzorni organ pri družbi DNV GL AS (v nadaljnjem besedilu: DNV) naročil oceno o tem, ali bi bila zahtevana odstopanja v skladu z zahtevami iz člena 6(2)(a) Direktive, s poudarkom na potencialnih ali dejanskih tveganjih, ki bi jih odstopanja povzročila, na tem, ali bi ta odstopanja pomenila manjšo, večjo ali enako varnost, in na opredelitvi morebitnih blažilnih ukrepov (3).

Po oceni odstopanj, ki jih je zahteval Lihtenštajn, je Nadzorni organ ugotovil, da se samo določbe v členu 30, členu 36 in Prilogi 5 Odloka lahko štejejo za odstopanja v smislu člena 6(2)(a) Direktive, medtem ko se člen 29 Odloka, ki se nanaša na eksplozive v enkrat odprtih prevoznih embalažah, ne more šteti kot odstopanje.

Nadzorni organ je po posvetovanju z Odborom Efte za promet sprejel Odločbo kolegija 30/15/COL, s katero je odobril odstopanja za tri določbe, ki izpolnjujejo pogoje. Ta odobritev je veljala šest let od 27. januarja 2015.

Vlada Lihtenštajna je z dopisom z dne 8. marca 2021 (4) zahtevala odobritev odstopanj na podlagi Odloka, ki so določena v členu 30, odstavku 2 člena 36 in poglavju 1.1.3.6, točka b, Priloge 5 k Odloku ter ki ustrezajo odstopanju, ki ga je odobril Nadzorni organ z Odločbo kolegija 30/15/COL. Odstopanja zadevajo prevoz eksplozivov, pregled cistern, posebno usposabljanje voznikov in gradbiščne cisterne.

V skladu s členom 6(4) Direktive Nadzorni organ v primeru, da država Efte, ki je del EGP, zahteva razširitev odobrenega odstopanja, preuči zahtevek. Če niso bile sprejete spremembe k Prilogi I, oddelek I.1, Prilogi II, oddelek II.1 ali Prilogi III, oddelek III.1, ki bi vplivale na vsebino odstopanja, Nadzorni organ odobritev obnovi v skladu s postopkom iz člena 9(2) za nadaljnje obdobje največ šestih let od datuma odobritve, to obdobje pa je določeno v sklepu o odobritvi.

Ker je bil zahtevek Lihtenštajna predložen po datumu izteka veljavnosti iz Odločbe kolegija 30/15/COL, se člen 6(4) ne uporablja, čeprav je zahtevek vsebinsko enak zahtevku, ki ga je Nadzorni organ odobril z navedeno odločbo. Zahtevo je zato treba preučiti v skladu s postopkom iz člena 6(2) Direktive. Kljub temu so za to oceno še vedno pomembne informacije v zvezi z Odločbo kolegija 30/15/COL, kot je ocena tveganja, ki jo je izvedel DNV.

2. OCENA

Člen 6(2)(a) Direktive določa, da „[p]od pogojem, da varnost ni ogrožena, lahko države[, ki so del EGP,] zahtevajo odstopanja od Priloge I, oddelek I.1, Priloge II, oddelek II.1 in Priloge III, oddelek III.1 za prevoz na njihovem ozemlju manjših količin določenega nevarnega blaga, razen snovi, ki so srednje do visoko radioaktivne, pod pogojem, da zahteve za takšen prevoz niso strožje od zahtev, določenih v teh prilogah“.

V skladu s členom 6(3) Direktive odstopanja veljajo največ šest let od datuma odobritve, kar se določi v sklepu o odobritvi.

V skladu s členom 9 Direktive, in kot je nadalje določeno v sklepih Stalnega odbora št. 3/2012/SC in št. 4/2012/SC, Nadzorni organ predloži Odboru Efte za promet osnutek sklepa, ki ga je treba sprejeti. Odbor Efte za promet poda svoje mnenje o osnutku v skladu s členom 3 Sklepa Stalnega odbora št. 3/2012/SC.

V skladu s členom 3(2) Direktive se prevoz nevarnega blaga po cesti dovoli, „če je v skladu s pogoji, določenimi v Prilogi I, oddelek I.1, Prilogi II, oddelek II.1, in Prilogi III, oddelek III.1“.

Oddelek I.1 Priloge I k Direktivi vsebuje določbe o uporabi prilog A in B k ADR (5).

Priloga A je razdeljena na sedem delov. Del 1 vsebuje splošne določbe, medtem ko je v delih 2 in 3 razvrščeno in navedeno nevarno blago. Del 4 določa zahteve za embalažo in uporabo prenosnih cistern, del 5 določa postopke za pošiljke, del 6 določa zahteve za izdelavo in preizkušanje embalaže, del 7 pa vsebuje določbe o pogojih prevoza, natovarjanja in raztovarjanja tovora ter ravnanja z njim.

Del 8 Priloge B določa zahteve za posadke vozil, opremo, delovanje in dokumentacijo, del 9 pa zahteve za izdelavo in homologacijo vozil, ki prevažajo nevarno blago.

Zahtevana odstopanja so enaka tistim, ki jih je Nadzorni organ odobril leta 2015. Poleg tega so blažilni ukrepi, ki jih izvaja Lihtenštajn, še vedno v veljavi. Nadzorni organ zato ugotavlja, da je mogoče odstopanja zadostno oceniti na podlagi informacij, predloženih v zvezi z Odločbo kolegija 30/15/COL, vključno z oceno tveganja, ki jo je izvedel DNV.

2.1 Člen 30 VTGGS

Vlada Lihtenštajna je v dopisu z dne 8. marca 2021 odstopanje opisala na naslednji način:

Člen 30, odstavek 1, točka (b), VTGGS omogoča odstopanje pri označevanju transportnega vozila. Oranžne oznake na sprednji in zadnji strani transportnega vozila morajo ustrezati poglavju 5.3.2.1.1 ADR, vendar ni treba, da vsebujejo identifikacijske številke za nevarnost.

Člen 30, odstavek 1, točka (c) VTGGS voznika razrešuje posebnih zahtev glede usposabljanja, določenih v poglavju 8.2 ADR. Vendar mora voznik opraviti usposabljanje za pregled cistern. To usposabljanje izvaja CITEC (švicarsko združenje za zaščito voda in varnost cistern) ter vključuje tritedenski tečaj in osvežitveni tečaj vsakih pet let, na katerem se vozniki usposabljajo v zvezi z vsemi potrebnimi varnostnimi in okoljskimi vidiki, ki zadevajo čiščenje, pregledovanje in popravilo cistern. Uspešni udeleženci prejmejo zvezno strokovno spričevalo za varnost cistern (6).

Nazadnje, člen 30, odstavek 2, VTGGS določa, da sta cisterna in njeno prevozno vozilo izvzeta iz zahtev glede izdelave, opreme in nadzora, predvidenih v poglavjih 4.3, 4.4, 6.8, 6.9 in 9.1 ADR.

DNV je v svojem poročilu ocenil, ali bi se tveganje povečalo po nesrečah, ki se lahko zgodijo med prevozom po javnih cestah, na primer v primeru trčenja, vožnje izven cestišča in odklopa ali razsutja tovora. DNV je ugotovil, da se tveganje v teh primerih ne bi povečalo pod pogojem, da so vozniki opravili posebno usposabljanje CITEC.

2.2 Člen 36, odstavek 2, VTGGS

Vlada Lihtenštajna je v dopisu z dne 8. marca 2021 odstopanje opisala na naslednji način:

„Ta določba dovoljuje prevoz nevarnega blaga iz razreda 1 ADR (eksplozivne snovi in eksplozivni predmeti) nad količinskim pragom, predvidenim v poglavju 1.1.3.6 ADR. Vendar je to dovoljeno le pod strogim pogojem, da je voznik opravil posebno usposabljanje za strokovnjake za eksplozive in ima posebno dovoljenje za ravnanje z eksplozivi (Sprengausweis). Usposabljanje, na podlagi katerega oseba pridobi tako dovoljenje, je posebno usposabljanje za osebe, ki ravnajo z eksplozivi, ter presega običajno usposabljanje o prevozu nevarnega blaga in zagotavlja visok standard varnosti. Poleg tega se tak prevoz lahko opravi le za eksplozive in pirotehnične izdelke, za katere je bilo izdano zgoraj navedeno dovoljenje. Zaradi teh razlogov izjema iz člena 36, odstavek 2, VTGGS ne ogroža varnosti, zato Lihtenštajn zaproša za odstopanje v skladu s členom 6 Direktive.“

DNV je v svojem poročilu ugotovil, da se tveganje z veljavnim odstopanjem ne bo povečalo pod pogojem, da je licenca BBT enakovredna usposabljanju ADR za voznike.

2.3 Poglavje 1.1.3.6.3, točka (b), Priloge 5 VTGGS

Vlada Lihtenštajna je v dopisu z dne 8. marca 2021 odstopanje opisala na naslednji način:

„Ta določba v povezavi s poglavjem 6.14 posebej obravnava gradbiščne cisterne (Baustellentanks), ki v ADR niso omenjene. Gradbiščne cisterne so cisterne, ki se začasno uporabljajo na gradbiščih za polnjenje strojev, ki se uporabljajo na lokaciji. Sestavljene so iz notranjega rezervoarja in zaprtega zunanjega zbiralnika (glej 6.14.1.1 Priloge 5 k VTGGS). Veljajo za najvarnejšo rešitev za tako uporabo. Gradbiščne cisterne do prostornine 1 210 litrov, ki držijo največ 1 150 litrov, lahko odstopajo od nekaterih pravil ADR, vendar se lahko uporabljajo samo za skladiščenje in prevoz dizelskega goriva / kurilnega olja UN 1202. Upoštevati je treba določbe poglavja 6.8 ADR, razen za 6.8.2.1.3, 6.8.2.1.4 in 6.8.2.1.15 do 6.8.2.1.23. Zahteve glede izdelave in preizkušanja takih cistern so predvidene v poglavjih 6.14.2 in 6.14.3 Priloge 5 k VTGGS. Gradbiščne cisterne so predmet standardizacije in preizkušanja s strani organa, ki je pristojen tudi za preizkušanje v skladu z ADR (švicarski inšpektorat za nevarno blago, Eidgenössisches Gefahrgutinspektorat). Inšpektorat zagotavlja upoštevanje vseh zadevnih varnostnih značilnosti, da se zagotovi raven varnosti, ki je primerljiva s pravili ADR. Zaradi teh razlogov izjema, predvidena v poglavju 1.1.3.6.3, točka b, v povezavi s poglavjem 6.14 Priloge 5 VTGGS ne ogroža varnosti.“

DNV je v svojem poročilu ocenil povečano tveganje v primeru trčenja, vožnje izven cestišča in odklopa ali razsutja tovora. DNV je ugotovil, da se tveganje z odstopanjem poveča, vendar je opredelil dva preventivna ukrepa, in sicer (i) nadzor/preizkuse ADR na gradbiščnih cisternah in (ii) uporabo gradbiščnih cistern z dvojno steno.

Kot je navedeno v zahtevi Lihtenštajna, so gradbiščne cisterne sestavljene iz notranjega rezervoarja in zaprtega zunanjega zbiralnika, tako da varnost ne bo ogrožena. Poleg tega je Lihtenštajn navedel, da „izvzetje iz poglavja 1.1.3.6.3, točka b, in poglavja 6.14 Priloge 5 k VTGGS od leta 2027 ne bo več potrebno, saj bodo te določbe razveljavljene“.

3. ZAKLJUČEK

Nadzorni organ meni, da z odobritvijo teh odstopanj varnost ne bo ogrožena in da navedene tri zahteve za odstopanje izpolnjujejo pogoje iz člena 6(2)(a) Direktive. Zato je treba odstopanja iz člena 30, člena 36(2) in točke 1.1.3.6.3, točka (b), Priloge 5 k Odloku odobriti.

Nadzorni organ je 17. decembra 2021 v skladu s členom 9 Direktive z Delegiranim sklepom št. 298/21/COL (Dokument št. 1228844) Odboru Efte za promet ustrezno predložil osnutek sklepa o ukrepih, ki jih je treba sprejeti. Odbor Efte za promet 14. januarja 2022 ni podal mnenja o osnutku sklepa.

V skladu s členom 3(4) Sklepa Stalnega odbora držav Efte št. 3/2012/SC lahko Nadzorni organ sprejme predvideni ukrep, razen če temeljni akt določa, da osnutka ukrepa ni mogoče sprejeti, če mnenje ni podano, kar se ne uporablja za sedanji postopek, zato Nadzorni organ ukrep lahko sprejme.

Nadzorni organ zato odobri zahtevano odstopanje na podlagi člena 6(2)(a) Direktive. Odstopanje velja šest let, kot je določeno v členu 6(3) Direktive, Nadzorni organ pa lahko v skladu s členom 6(4) Direktive odobritev podaljša.

Član kolegija s posebno pristojnostjo za promet je bil pooblaščen, da v imenu Nadzornega organa in na njegovo odgovornost sprejme ukrepe, če so osnutki ukrepov, ki jih je treba sprejeti, v skladu z mnenjem Odbora Efte za promet –

SPREJEL NASLEDNJO ODLOČBO:

Člen 1 Odobrijo se tri odstopanja, ki jih je zahtevala vlada Lihtenštajna v zvezi s členom 30, členom 36(2) in točko 1.1.3.6.3., točka (b), Priloge 5 k lihtenštajnskemu Odloku z dne 3. marca 1998 o cestnem prevozu nevarnega blaga.

Člen 2 V skladu s točko 6 Protokola št. 1 Sporazuma EGP se odstopanja iz člena 1 te odločbe objavijo v sklopu EGP Uradnega lista Evropske unije in v Dopolnilu EGP k Uradnemu listu Evropske unije.

Člen 3 Odstopanja iz člena 1 te odločbe veljajo za obdobje šestih let.

Člen 4 Ta odločba je naslovljena na Kneževino Lihtenštajn in začne veljati, ko slednja prejme uradno obvestilo.

Člen 5 Ta odločba je verodostojna v angleškem jeziku.

V Bruslju, 9. februarja 2022 Za Nadzorni organ Efte na podlagi Delegirane odločbe št. 103/13/COL Árni Páll ÁRNASON odgovorni član kolegija Melpo-Menie JOSÉPHIDÈS sopodpisnica kot direktorica Oddelek za pravne in izvršilne zadeve

(1) Dokument št. 694300.

(2) Verordnung über den Transport gefährlicher Güter auf der Strasse (VTGGS).

(3) Dokument št. 709161.

(4) Dokument št. 1185764.

(5) Evropski sporazum o mednarodnem prevozu nevarnega blaga po cesti, sklenjen v Ženevi dne 30. septembra 1957, kakor je bil spremenjen.

(6) Spezialistin für Tanksicherheit mit eidgenössischem Fachausweis.